論語 (漢文叢書)/學而第一
卷之一

第一

一之一

子曰：「學而時習之，不亦說乎？有朋自遠方來，不亦樂乎？人不知而不慍，不亦君子乎？」

一之二

有子曰：「其爲人也孝弟，而好犯上者，鮮矣；不好犯上，而好作亂者，未之有也！君子務本，本立而道生；孝弟也者，其爲仁之本歟？」

一之三

子曰：「巧言令色，鮮矣仁！」

一之四

曾子曰：「吾日三省吾身：爲人謀，而不忠乎？與朋友交，而不信乎？傳，不習乎？」

一之五

子曰：「道千乘之國，敬事而信，節用而愛人，使民以時。」

一之六

子曰：「弟子入則孝，出則弟；謹而信，汎愛衆；而親仁，行有餘力，則以學文。」

一之七

子夏曰：「賢賢易色；事父母能竭其力，事君能致其身，與朋友交，言而有信，雖曰未學，吾必謂之學矣。」

一之八

子曰：「君子不重則不威，學則不固。主忠信，無友不如己者，過則勿憚改。」

一之九

曾子曰：「愼終追遠，民德歸厚矣。」

一之十

子禽問於子貢曰：「夫子至於是邦也，必聞其政，求之與？抑與之與？」子貢曰：「夫子溫、良、恭、儉、讓以得之。夫子之求之也，其諸異乎人之求之與！」

一之十一

子曰：「父在觀其志，父沒觀其行。三年無改於父之道，可謂孝矣。」

一之十二

有子曰：「禮之用，和爲貴；先王之道，斯爲美；小大由之。有所不行，知和而和，不以禮節之，亦不可行也。」

一之十三

有子曰：「信近於義，言可復也；恭近於禮，遠恥辱也。因不失其親，亦可宗也。」

一之十四

子曰：「君子食無求飽，居無求安，敏於事而愼於言，就有道而正焉：可謂好學也已。」

一之十五

子貢曰：「貧而無諂，富而無驕，何如？」子曰：「可也。未若貧而樂，富而好禮者也」。子貢曰：「詩云『如切如磋，如琢如磨。』其斯之謂與？」子曰：「賜也，始可與言詩已矣！吿諸往而知來者。」

一之十六

子曰：「不患人之不己知，患不知人也。」

論語
論語 (漢文叢書)